PRIOPĆENJE ZA JAVNOST

**NA GEOTEHNIČKOM FAKULTETU U VARAŽDINU OTVARA SE**

**STEM CENTAR ZA DJECU I MLADE**

**VARAŽDIN, 24.12.2021.** Na jučer održanoj Početnoj konferenciji projekta predstavljen je novi europski projekt „STEM Centar za djecu i mlade“ koji provodi Hrvatsko društvo inženjera geotehnike u partnerstvu s Geotehničkim fakultetom Sveučilišta u Zagrebu. Ukupna vrijednost projekta je2.290.750,91 kuna, od čega je 15% financirano sredstvima Državnog proračuna Republike Hrvatske, a 85% sredstvima Europskog socijalnog fonda. Projekt će trajati dvije godine, a cilj je potaknuti interes za područje STEM-a kod djece i mladih kroz uspostavu i provedbu aktivnosti STEM centra u prostoru Geotehničkog fakulteta. Ovim će se projektom povećati prirodoslovne i inženjerske vještine krajnjih korisnika, odnosno djece, mladih i ostalih građana koji će biti uključeni u aktivnosti i programe namijenjene povećanju popularnosti STEM-a.

Kroz projekt će se na Geotehničkom fakultetu u Varaždinu adaptirati i funkcionalno opremiti podrumski prostor budućeg STEM centra za djecu i mlade, koji će se prostirati na oko 150 m2, a sastojat će se od multifunkcijske multimedijske dvorane s geološkom zbirkom i STEM praktikuma. Otvaranje centra predviđeno je početkom srpnja sljedeće godine, a ukupna vrijednost ove investicije je oko milijun kuna. Do završetka projekta planirano je u aktivnosti centra kroz 30 pilot grupa uključiti 450 učenika osnovnoškolskog i srednjoškolskog uzrasta. Osim programa koji će se izvoditi u STEM centru, varaždinski geotehničari organizirat će izvođenje mobilnih STEM radionica i u 9 škola Varaždinske županije te će u te programe biti uključeno još 350 djece i mladih.

Hrvatsko društvo inženjera geotehnike uključit će u organizaciju i vođenje projektnih aktivnosti i volontere iz drugih organizacija civilnoga društva – Hrvatskog društva za inženjerstvo okoliša, Društva građevinskih inženjera i tehničara Varaždin, Udruge diplomanata Geotehničkog fakulteta i Odreda izviđača „Varaždin“ te volontere iz redova studenata Geotehničkog fakulteta. U svrhu jačanja kapaciteta za provedbu aktivnosti popularizacije STEM-a među djecom i mladima, zaposlenici i volonteri udruga bit će uključeni u radionice za jačanje njihovih soft vještina u području komuniciranja, upravljanja vremenom i nošenja sa stresom te će provesti 25 dana na studijskim putovanjima u Hrvatskoj i inozemstvu s ciljem stručnog usavršavanja u primjeni inovativnih metoda popularizacije STEM-a među djecom i mladima. Edukacije će se organizirati u suradnji sa 17 relevantnih ustanova i organizacija koje će tijekom studijskih putovanja biti posjećene.

Informacije o projektu, kao i obavijesti o najnovijim zbivanjima mogu se redovito pratiti na internetskim stranicama projekta <https://stemcentar.uig.hr/>.

Voditeljica projekta:

Petra Kereži Šćuric

Kontakt: +385 42 562 085  
[projekti@uig.hr](mailto:projekti@uig.hr)